IZBORNOM VEĆU

FILOZOFSKOG FAKULTETA

UNIVERZITETA U BEOGRADU

Odlukom Izbornog veća Filozofskog fakulteta održanog 21.09.2023. godine izabrani smo u komisiju za pripremu referata o kandidatima za izbor u zvanje VANREDNOG PROFESORA za užu naučnu oblast OPŠTA FILOZOFIJA sa težištem istraživanja na oblasti Filozofije duha, sa punim radnim vremenom, na određeno vreme od pet godina. Na konkurs objavljen u Oglasnim novinama *Poslovi* br. 1060, od 04. oktobra 2023. godine, prijavio se jedan kandidat – prof. dr Miljana Milojević. Pošto smo proučili podnetu dokumentaciju i radove kandidata, komisija za pripremu referata u sastavu dr Slobodan Perović (redovni profesor Filozofskog fakulteta Univerziteta u Beogradu), dr Voin Milevski (vanredni profesor Filozofskog fakulteta Univerziteta u Beogradu) i dr Boran Berčić (redovni profesor Filozofskog fakulteta Sveučilišta u Rijeci), podnosi Izbornom veću Filozofskog fakulteta Univerziteta u Beogradu sledeći

IZVEŠTAJ

O KANDIDATIMA ZA IZBOR U ZVANJE VANREDNOG PROFESORA ZA UŽU NAUČNU OBLAST OPŠTA FILOZOFIJA – TEŽIŠTE ISTRAŽIVANJA FILOZOFIJA DUHA, SA PUNIM RADNIM VREMENOM NA ODREĐENO VREME OD PET GODINA

Dr Miljana Milojević je rođena 1981. godine u Beogradu. Diplomirala je na Odeljenju za filozofiju Filozofskog fakulteta u Beogradu 2007. godine sa prosečnom ocenom 9,61 i ocenom 10 na diplomskom ispitu iz oblasti filozofije duha. Doktorske studije na istom fakultetu završila je 2013. godine sa prosečnom ocenom 9.80. Na doktorskim studijama se i dalje prevashodno interesuje za teme iz oblasti filozofije duha i piše doktorsku disertaciju pod nazivom *Proširena kognicija*, a pod mentorstvom prof. dr Vojislava Božičkovića. Pomenutu disertaciju je uspešno odbranila u decembru 2013. godine pred komisijom u sastavu: prof. dr Vojislav Božičković (redovni profesor Filozofskog fakulteta Univerziteta u Beogradu), doc. dr Slobodan Perović (docent Filozofskog fakulteta Univerziteta u Beogradu) i prof. dr Sven Valter (redovni profesor Instituta za kognitivne nauke Univerziteta u Osnabriku).

Od 2008. godine, dr Miljana Milojević je angažovana u nastavi Odeljenja za filozofiju, prvo u svojstvu demonstratora, potom od 2009. godine u zvanju saradnika u nastavi, od 2011. godine kao asistent na istom Odeljenju, od 2014. godine u zvanju docenta, a od 2019. godine u trenutnom zvanju vanrednog profesora. Učestovala je na dva projekta koje je finansiralo Ministarstvo prosvete, nauke i tehnološkog razvoja: „Problem eksplanatornog jaza u filozofiji i nauci”, od 2009. do 2011. godine, i “Dinamički sistemi u prirodi i društvu: filozofski i empirijski aspekti” od 2011. do 2019. godine; a bila je i saradnik na projektu Filozofskog fakulteta “Čovek i društvo u doba krize”, na potprojektima “Etika i istina u doba krize” (2020/21) i “Vrline i mane – između etike i epistemologije” (2021/22)

Tokom studija Milojevićeva je bila na istraživačkom boravku na Univerzitetu u Gracu u okviru programa „One-month visits to Austrian universities“, a u svojstvu istraživača boravila je i u dva navrata na Institutu za kognitivnu nauku Univerziteta u Osnabriku u Nemačkoj, uz podršku stipendija vlade Donje Saksonije i nemačke organizacije za akademsku razmenu DAAD. Svoje obrazovanje unapređivala je i pohađanjem većeg broja specijalističkih kurseva, radionica i letnjih školi u zemlji i inostranstvu; npr. pohađala je master klas prof. Dana Sperbera na institutu Jean Nicod u Parizu pod nazivom “Communication, Culture and Cognition”, letnju školu „Conditionals“, na CEU u Budimpešti, kurs za unapređenje silabusa iz oblasti Filozofije na CEU u Budimpešti, kurs za unapređenje nastavničkih kompetencija pri Rektoratu Univerziteta u Beogradu, itd.

Dr Milojević je kourednik jednog zbornika radova, objavila je jednu naučnu monografiju i veći broj radova u naučnim časopisima i tematskim zbornicima (trinaest originalnih naučnih radova i jedan pregledni naučni rad u časopisima, osam originalnih naučnih radova u zbornicima i tri polemička, odnosno kritička rada). Takođe, uredila je jedan tematski broj časopisa *Belgrade Philosophical Annual* (*Filozofski godišnjak*) sa temom „Trends in Philosophy of Cognitive Science“, kao i jedan separat u časopisu *Philosophy and Society* (*Filozofija i društvo*) na temu „Extended Mind and Extended Cognition“ i jedan separat u časopisu *Kritika* sa koleginicom Tamarom Plećaš, a pod nazivom „Kvalitativna svojstva i folk psihologija“.

U svojstvu vanrednog profesora bila je mentor većeg broja završnih, master i doktorskih radova. Izdvojićemo mentorstvo na dva odbranjena doktorska rada: Milana Jovanovića, „Uzročnost, kondicionali i pluralizam“, 2020. i Olge Nikolić, „Anticipacija i navika: izvori probabilističkog rasuđivanja“, 2023. Takođe, trenutno je mentor Vanji Subotić na radu „Jezička kompetencija i novi empirizam u filozofiji i nauci“, kao i Mirjani Sokić na radu „Problem ličnog identiteta i savremeni pristupi kogniciji“. Dr Milojević je takođe u prethodnom izbornom periodu učestvovala u većem broju komisija za završne, diplomske i master radove, kao i u komisijama za odbranu predloga tema doktorskih teza.

Dr Milojević je do sada učestvovala na velikom broju međunarodnih i nacionalnih naučnih skupova, a veći broj puta je držala i predavanja po pozivu, kako u zemlji tako i u inostranstvu. U prethodnom izbornom periodu govorila je po pozivu na Institute of Philosophy, Hamburg, Nemačka, na skupu ALEF istraživačke grupe (Cluj-Napoca, Romania, online), u Valensiji, Španija, na Facultat de Filosofia i Ciències de l'Educació; bila je izlagač na letnjoj školi na IUC u Dubrovniku pod nazivom “Metaphysics”, “keynote” na “The Fourth Belgrade Graduate Conference in Philosophy“, izlagač na više konferencija u zemlji i inostranstvu. Dr Milojević takođe rado učestvuje i u naučno popularnim manifestacijama gde prezentuje rad filozofa u različitim disciplinama, te je učestvovala u događajima koje su organizovali Muzej nauke i tehnike, Institut za fiziku, Centar za promociju nauke, Hooloovoo, a govorila je i na radiju i televiziji na teme vezane za veštačku inteligenciju.

Koosnivač je i koorganizator radionica koje okupljaju filozofe iz Srbije i Rumunije “Topics in Analytic Philosophy”, a do sada je održano četiri naučna skupa u Temišvaru, Beogradu, Bukureštu i Nišu (online).

Pored pisanja naučnih radova i učestvovanja na naučnim skupovima i naučno-popularnim manifestacijama, Milojevićeva je recenzirala i veliki broj radova za različite časopise: . Recenzirala je naučne radove za časopise: *Synthese, Erkenntnis, Topoi, Journal of the American Philosophical Association, Acta Analytica, Journal of Philosophical Research, The Southern Journal of Philosophy, Diametros - A Journal of Philosophy, JAHR - European Journal of Bioethics, Croatian Journal of Philosophy, European Journal of Analytic Philosophy, Prolegomena, Filozofska istraživanja, Theoria, Philosophy and Society, Belgrade Philosophical Annual, Facta Universitatis, Teme.*

Napredovanje:

Milojevićeva je 2008. godine angažovana kao demonstrator na predmetu Uvod u filozofiju i kritičko mišljenje na Odeljenju za filozofiju Filozofskog fakulteta Univerziteta u Beogradu. Naredne godine je zaposlena kao saradnik u nastavi na istom odeljenju i u naredne dve godine je izvodila nastavu na seminarima iz predmeta Filozofija prava, Filozofija jezika, Opšta metodologija I, Teorija saznanja I i Teorija saznanja II na osnovnim studijama Filozofije i Saznajna vrednost i saznajna dinamika na master studijama Filozofije. Od 2011. godine zaposlena je kao asistent na Odeljenju za filozofiju i učestvuje u izvođenju nastave na predmetima Filozofija duha, Filozofija jezika, Opšta metodologija 1, Istorija filozofije 2 (svi predmeti su obavezni predmeti na osnovnim studijama Filozofije) i Uvod u filozofiju (za studente Pedagogije, Andragogije i Psihologije). 2014. godine dr Milojević je izabrana u zvanje docenta i izvodi nastavu na predmetima Filozofija duha (obavezni predmet na osnovnim studijama), Filozofija duha i kognicije (master studije) i Filozofija kognicije (doktorske studije), a učestvovala je i u nastavi na predmetima Filozofija jezika (obavezni predmet), Filozofija istorije 2a i 2b (obavezni predmeti), Osnovi filozofije i metodologije nauke (za studente sociologije) i Filozofija nauke (za studente antropologije). Kao vanredni profesor, dr Milojević izvodi nastavu na predmetima Filozofija duha (obavezni predmet na osnovnim studijama), Filozofija duha i kognicije (master studije), Filozofija kognicije (doktorske studije) i Problemi ličnog identiteta (izborni predmet na osnovnim studijama). Od pobrojanih predmeta, dr Milojević je uvela tri i to: Filozofija duha i kognicije (master studije), Filozofija kognicije (doktorske studije) i Problemi ličnog identiteta (izborni predmet na osnovnim studijama).

Učešće u radu odeljenskih, fakultetskih i drugih naučnih tela:

Dr Miljana Milojević je trenutno član Komisije za studentska pitanja, odeljenski Erasmus+ koordinator, odeljenski ESPB koordinator i odeljenski koordinator promotivnih aktivnosti Filozofskog fakulteta. Milojevićeva je takođe član Srpskog filozofskog društva, član naučnog veća Instituta za filozofiju, član SERRC-a (Social Epistemology Review and Reply Collective), član DAKUB-a (DAAD alumni kluba Univerziteta u Beogradu) i član upravljačkog komiteta ESAP-a (European Society for Analytic Philosophy), a bila je predstavnik srpskog poglavlja EECP-a (međunarodne mreže za razvoj karijere mladih istraživača iz oblasti filozofije) do 2021.

Učešće na nacionalnim i međunarodnim naučnim skupovima, predavanja po pozivu, učešće u razmeni nastavnika:

U prethodnom izbornom periodu dr Milojević je učestvovala na više međunarodnih i nacionalnih naučnih skupova i izlagala je više puta po pozivu. Broj izlaganja u inostranstvu u ovom periodu bio je manji zbog pandemije kovid-19. U 2023. godini Milojević je izlagala u Temišvaru, Rumunija, na radionici „Varieties of Aboutness“, rad pod nazivom „Aboutness, Physicalism, and Cognitive Science: On the Distinction Between Original and Non-Original Content”, u Rijeci, Hrvatska, prihvaćen joj je rad za izlaganje “New Approaches in Medical Sciences: One Health vs. Extended Health” na 24. simpozijumu „Contemporary Philosophical Issues“; u 2022. godini Milojević učestvuje u radu letnje škole IUC u Dubrovniku, Hrvatska, pod nazivom “Metaphysics” kao predavač i izlaže rad pod nazivom “Persons as properties”, iste godine izlaže po pozivu u Valensiji, Španija, na Facultat de Filosofia i Ciències de l'Educació rad “Persons as properties”. 2022. godine učestvuje u radu istraživačke grupe ALEF bazirane u Cluj-Napoca, Rumunija i na seminaru grupe izlaže rad “Persons as properties: Motivation and Consequences”. U toku 2020. godine dr Milojević izlaže na naučnom skupu „Filozofija i nauka“, u organizaciji SANU, Beograd, rad „Filozofija, kognitivna nauka, tehnologija i pravo“. U toku 2019. godine Milojevićeva održava jedno predavanje po pozivu i to na Institute of Philosophy, Hamburg, Nemačka, pod nazivom „Persons, Minds, and Bodies“, učestvuje u radu diplomske konferencije the Fourth Belgrade Graduate Conference in Philosophy održanoj u Beogradu, kao predavač po pozivu sa radom „Am I an Individual“ i učestvuje na radionici „Topics in Analytic Philosophy 3“ u Bukureštu, Rumunija, sa radom „Persons as Functional Properties“.

U 2023. Milojević je takođe učestvovala u ERASMUS+ programu razmene nastavničkog osoblja i tim povodom održala mini kurs o prirodi lica i problemima ličnog identiteta.

Pedagoški rad:

Dr Miljana Milojević uspešno izvodi nastavu na svim nivoima studija Odeljenja za filozofiju Filozofskog fakulteta u Beogradu. U svom pedagoškom radu dr Milojević je uvek dobro pripremala nastavu, bila redovna u izvođenju nastave i konsultacija i uvek je nastojala da uspostavi interaktivni karakter kako predavanja tako i seminara. Tokom svog rada u nastavi uvodila je nova sredstva i metode, pa je tako i pre pandemije kovida 19, koristila virtuelne učionice koje su se nalazile na platformi Wikispaces, a kasnije na Google classrooms. Takav pristup nastavi omogućavao je studentima jednostavan i kvalitetan pristup materijalima i informacijama potrebnim za uspešno savladavanje kurseva, kao i svojevrsnu platformu za interakciju između studenata. Dr Milojević je izuzetno posvećena nastavnom procesu što se ogleda i u pohađanju različitih kurseva za unapređenje nastave (kurs CRC centra CEU u Budimpešti za unapređenje silabusa i nastave iz oblasti Filozofije, kurs “Osnovne nastavničke kompetencije i akademske veštine univerzitetskih nastavnika” Rektorata Univerziteta u Beogradu).

Tokom pandemije kovid-19 kada je nastava isključivo održavana “online” dr Milojević uvodi upotrebu virtuelne table i organizuje niz gostujućih predavanja na svojim kursevima kako bi nastavu učinila što dinamičnijom u zadatim uslovima. Kada je u pitanju inovacija nastavnog programa, Milojevićeva je uvela nove predmete na svim nivoima studija. Takođe, blisko je sarađivala sa brojnim studentima u ulozi mentora na svim nivoima studija. Bliska saradnja sa studentima nije se ogledala samo u mentorskom radu, već i u organizaciji brojnih manifestacija za promociju Odeljenja i Fakulteta u kojima su mnogi studenti volontirali i doprinosili kreativnim i praktičnim radom. Veoma visoka prosečna ocena 4.81 u studentskim evaluacijama njenog rada od poslednjeg izbora u zvanje govori o dobroj komunikaciji i uspešnoj saradnji dr Milojević i njenih studenata.

Prethodni rezultati naučnog i istraživačkog rada (do izbora u zvanje vanrednog profesora 2019. godine):

Primarni fokus istraživanja Miljane Milojević do prethodnog izbora u zvanje bile su teme iz oblasti filozofije duha. Ipak, pored ovog primarnog usmerenja Milojevićeva istražuje i s njima povezane teme iz oblasti Filozofije politike, Filozofije prava, Filozofije jezika i Filozofije nauke. U radu “Kritika refleksivno-referencijalističke analize fenomenalnog znanja” iz 2009. godine dr Milojević se bavi problemima specifičnim za prirodu kvalitativnih iskustava i znanja o njima; u radu “Nova shvatanja racionalnosti i semantika” iz 2010. godine ona se sukobom između fregeanaca i nefregeanskih antiindividualista u oblasti semantike i značajem shvatanja racionalnosti za ovu debatu; rad „Anti-individualism and rationality“ iz 2013. posvećen je problemima koji se tiču racionalnosti i antiindividualizma; u radu „Rationality and Deliberative Democracy“ iz 2010. bavi se pitanjima koja se tiču uloge racionalnosti u procesu demokratskog odlučivanja; rad “Šta je crveno ako nije svetlost talasne dužine 630-740nm?” (2012) posvećen je temi odnosa dispozicionalističkog shvatanja boja i standardnog naturalizma; u svojoj doktorskog disertaciji *Proširena kognicija* odbranjenoj u 2013. godini Milojevićeva se bavi problemom ljudske kognicije i mogućnošću sagledavanja kognitivnih sistema kao proširenih – konstituisanih kako od bioloških tela tako i delimično od tehnoloških pomagala usko integrisanih u kognitivno procesiranje; u radovima objavljenim nakon odbrane doktorske disertacije dr Milojević se naročito bavi temama kognitivnih arhitektura i posledicama hipoteze proširene kognicije na pitanje prirode sopstva i osobnosti, tako se u radu „Functionally Extended Cognition“ (2013) bavi odnosom hipoteze o proširenju kognicije i funkcionalističkog shvatanja mentalnih stanja i procesa; u radu „Da li je kognicija kompjutacione ili dinamičke prirode?” (2015)*,* Milojevićeva se bavi pitanjem prirode kognitivnih procesa i mentalnih stanja i odgovarajuće arhitekture i prirode objašnjenja kognitivnih sistema; u radu „Pojam mentalne reprezentacije” (2016) bavi se načinima na koje su mentalne reprezentacije, ključni pojam standardne kognitivne nauke, konceptualizovane tokom bogate filozofske istorije ovog pojma; u radu “Embodied and Extended Self” (2017), Milojevićeva se bavi pitanjem mogućnosti da se sopstvo proširuje van granica lobanje kognitivnog subjekta; u radu “Extended personhood - rethinking property/person distinction” (2017) razmatraju se pravne posledice stanovišta da su osobe ponekad proširene artefaktima iz okoline; u radu “Extended Mind, Functionalism and Personal Identity” (2020) objavljenom u vrhunskom međunarodnom časopisu *Synthese*, Milojević preispituje jedan argument protiv teze o proširenju kognicije, a koji se temelji na zamerci da autori koji zastupaju ovu tezu neopravdano pretpostavljaju da isti subjekt “preživljava” proširenje.

U 2018. godini dr Milojević objavljuje naučnu monografiju *Metafizika lica* i u njoj predstavlja istorijat kako samog pojma lica tako i filozofskih teorija koje se bave problemom ličnog identiteta. Ona u ovoj monografiji predstavlja i jednu novu metafizičku teoriju lica koja podržava ideje razvijane u nenjom prethodnom radu – prevashodno one koje se tiču mogućnosti proširenja kognitivnih sistema, pa posledično i lica. Monografija *Metafizika lica* vodi odbrani jednog specifičnog stanovišta o prirodi lica koje može da podrži potencijalna veštačka lica kao i hibridna, proširena lica, a u metafizičkom smislu zastupa stanovišta da lica treba posmatrati pre svojstvima nego konkretnim individuama. Takvo stanovište Milojevićeva će nastaviti da razvija u svom budućem radu. Verovatno najvažniji doprinos ove monografije je u osavremenjivanju debate o prirodi lica novim saznanjima iz oblasti filozofije duha i filozofije kognicije, s obzirom na to da se ova debata u velikoj meri oslanjala na zastarele teorije o prirodi mentalnog što ju je neretko vodilo na stranputice sa nerešivim problemima.

Noviji rezultati naučnog i istraživačkog rada (posle izbora u zvanje vanrednog profesora marta 2019. godine):

U radu “Eksplorativni status postkonekcionističkih modela“ objavljenom 2020. godine u časopisu *Theoria*, a u koautorstvu sa Vanjom Subotić, autorka argumentuje u prilog jednog novog viđenja (post)konekcionističkih modela u aktivnosti objašnjenja i razumevanja ljudske kognicije. Tekst umešno prikazuje razvoj takvih modela od perceptrona do savremenih dubokih neuronskih mreža i pronicljivo ukazuje na mesta i strategije napada na takve modele kao eksplanatorne za funkcionisanje ljudske kognicije. Koristeći se uvidima Krejvera i Stinsonove autorke zastupaju jedno novo viđenje uloge takvih modela kao eksaplanatorno relevantnih za ljudsku kogniciju, a kao oruđa za eksploraciju mehanizama u osnovi kognitivnog funkcionisanja. Zaključci do kojih autorke dolaze vode potencijalnom unapređenju razvoja postkonekcionističkih modela kao eksplanatorno relevantnih za istraživanje kognitivnih sposobnosti.

U radu “Prošireno sopstvo”, objavljenom 2020. u časopisu *Theoria* Milojevićeva prvo razmatra različite pojmove sopstva u filozofskoj literaturi i argumentuje da jedan od tih pojmova, pojam kognitivnog sopstva, ima primat u debatama o prirodi osoba i ličnom identitetu. Uspostavivši primat tog pojma, koristeći se rezultatima teze o proširenoj kogniciji, kao i Parfitovim kriterijumom ličnog identiteta, pokazuje da tako shvaćeno sopstvo ponekad može biti prošireno u okolinu. Posledica ove teze je da lica ili osobe mogu preživeti hibridizaciju, odnosno u toku života mogu menjati svoje fizičke granice. Kada su u pitanju protivargumenti takvoj tezi, najveća pažnja posvećena je argumentu da je nakon hibridizacije preživela i originalna osoba. Milojevićeva vešto pokazuje da bi takva mogućnost zahtevala usvajanje sumnjivih metafizičkih principa koji se tiču mereologije, a koje bi za posledicu imalo proliferaciju umova (svaki čovek bi imao mnoštvo umova, što se čini izuzetno neplauzibilnim). Budući da se rad bavi granicama sopstva i granicama lica on ima značajan doprinos filozofiji prava i etici, ali i potencijalno nezanemarljiv značaj za pravnu praksu.

U radu „Društveno proširena kognicija i kovid-19 pandemija”, objavljenom 2021. u zborniku Cekić, N. (ur.). *Etika i istina u doba krize*, Milojević istražuje na koji način je pandemija kovid-19 uticala na kognitivno funkcionisanje pojedinca uz pretpostavku da se kognicija društveno proširuje. Naime, razmatrajući različita stanovišta koja zastupaju tezu da se kognitivni sistemi ponekad društveno proširuju, a koja zastupaju npr. Galager (2013), Koslin (2006) i Lire (2018), Milojević u argumentaciji počinje od pretpostavke da je za kognitivno funkcionisanje pojedinaca ponekad potrebna stabilna društvena okoline. Zatim, razmatra na koje načine su različite strategije u izlaženju na kraj sa pandemijom kovid-19 destabilizovale potrebne društvene veze za optimalno kognitivno funkcionisanje pojedinca. U tom smislu, Milojević pronicljivo identifikuje još jedan vid štetnih uticaja izolacionih strategija poput društvenog distanciranja, gde se ovi uticaji ne vide kao spoljašnji stresori – kako se tipično tretiraju u kliničkoj psihologiji, već kao unutrašnje transformacije pojedinca. Ovaj rad ima dalekosežne posledice za različite prakse društvene izolacije, a u kontekstu zaštite integriteta pojedinca i njegovih ljudskih prava.

Rad „Filozofija, kognitivna nauka, tehnologija i pravo” Milojevićeva je izložila na konferenciji Filozofija i Nauka, održanoj 2020. godine u organizaciji SANU. Rad je objavljen u zborniku radova: Nenad Cekić (ur.), *Filozofija i nauka*. U ovom radu ona izlaže skicu jednog projekta koji bi koristio saznanja filozofije, kognitivne nauke, tehnologije i prava na način koji bi proizveo pravni okvir za jednu novu oblast prava, a to je regulacija prava i obaveza hibridnih (delimično veštačkih) i veštačkih lica. Sa velikom umešnošću Milojević pokazuje na koji način novi pristupi kogniciji zajedno sa filozofskim metafizičkim teorijama lica i poznavanjem računarskih arhitektura neuralnih mreža mogu da pruže kriterijume osobnosti veštačkih sistema. Takav rezultat imao bi izuzetno praktične i korisne posledice za nadolazeće vreme u kojem se veštačka inteligencija ubrzano razvija.

Rad “The Notion of a Person” dr Milojević objavljuje 2023. godine u časopisu *Belgrade Philosophical Annual*. U ovom radu ona polazi od činjenice da se u debatama o ličnom identitetu polazi od jednog specifičnog pojma osobe – Lokovog forenzičkog određenja pojma lica. Odatle, ona sagledava istorijski razvoj koji je doveo do favorizacije takvog određenja – naime, razmatra antički pojam prosopona, personu Rimskog prava, kao i teološke rasprave o prirodi trojstva. Ustanovivši istorijsku utemeljenost navedenog pojma ona se okreće njegovom daljem tretmanu u raspravama o ličnom identitetu i identifikuje jednu dodatnu pretpostavku koja se pojavljuje u ovim raspravama, a to je pretpostavka da su osobe konkretne supstancije. Takva pretpostavka se ne nalazi u istorijskim izvorima pojma lica i ukoliko bi se uklonila mogla bi da pomogne rešavanju mnogih problema koji se javljaju u literaturi o ličnom identitetu: problem previše mislilaca, kontingentnost identiteta, arbitrarnost konstitucionalističkih ontologija, itd.

U radu “One Health, Extended Health, and COVID-19”, objavljenom 2023. u zborniku radova *Virtues and vices - between ethics and epistemology*, ur. N. Cekić, Milojevićeva se još jednom bavi strategijama u suzbijanju kovid-19. Ovaj put ona se okreće novoj paradigmi u zdravstvu pod nazivom “One Health” i njenoj evaluaciji. Naime, ona razmatra njene ontološke i metodološke obaveze i poredi je sa jednom alternativom koja je inspirisana tezom o proširenju uma i kognicije – proširenim zdravljem. Milojevićeva dolazi do pažljivo izvedenih zaključaka da “One Health” pristup, koji ukazuje na važnost sagledavanja čitavih ekosistema u bavljenju zdravljem, u kontekstu pandemije može imati bitan doprinos samo u svojoj najkonzervativnijoj varijanti koja i dalje medicinu posmatra kao antropocentričnu, ali da se može upotpuniti dodatnim pretpostavkama koje slede iz razumevanja zdravlja kao proširenog.

U 2023. godini Milojevićeva objavljuje još jedan rad, “Intuitions and Theories of Reference”, u časopisu *Theoria*, a koji je izlagala na međunarodnoj konferenciji u Mariboru, Slovenija, pod nazivom *Devitt’s 80th: Many Faces of Philosophy*. U ovom radu ona se bavi teorijama referencije i metodom slučajeva koja se poziva na intuicije istraživača, a koja je dominantna metoda pri konstruisanju pomenutih teorija. Naime, ona će se fokusirati na Devitovu kritiku metode slučajeva, koja favorizuje ekspertske intuicije, i ponuditi svoje viđenje dometa kako originalne metode slučajeva, tako i Devitovog amandmana. Pozivajući se na različite teorije izvora i pouzdanosti intuicija, kao i naučne rezultate koji ukazuju na kulturno uslovljavanje intuicija, Milojevićeva će izneti argumente u prilog uzdržavanja od obe vrste metode slučajeva.

Na osnovu analiziranja objavljenih radova Miljane Milojević dolazimo da zaključka da je naučni i istraživački rad kandidatkinje od izbora u zvanje vanrednog profesora jasno utemeljen u oblasti filozofije duha. Čak i kada se bavi temama koje su od prevashodnog značaja za filozofiju prava i etiku, njene osnovne pretpostavke polaze od razumevanja kognitivnih i mentalnih sposobnosti relevantnih delatnika, a glavni argumenti pokazuju da često iskrivljeno shvatanje takvih sposobnosti dovodi do nepoželjnih teorijskih rezultata. Njen sveukupni rad pokazuje visoku filozofsku kompetentnost, kao i širinu poznavanja filozofskih problema, bilo u istorijskom, bilo u problemskom smislu. Kroz objavljene radove ona pokazuje izuzetnu veštinu pisanja, kao i veliki talenat za analitičko sagledavanje i najtežih filozofskih problema.

Zaključak i predlog komisije

Na osnovu priložene dokumentacije i radova kandidatkinje komisija smatra da prof. dr Miljana Milojević ispunjava sve zakonske, univerzitetske i fakultetske kriterijume za ponovni izbor u zvanje vanrednog profesora za užu naučnu oblast Opšta filozofija sa težištem istraživanja na Filozofiji duha na Odeljenju za filozofiju Filozofskog fakulteta Univerziteta u Beogradu.

Uz ispunjene formalne uslove koji se tiču strukture i kvaliteta naučnih radova objavljenih od poslednjeg izbora u zvanje vanrednog profesora 2019. godine, prof. dr Miljana Milojević je ostvarila značajne samostalne istraživačke originalne naučne rezultate, pokazala predanost pedagoškom radu, kao i posvećenost stručnom unapređenju učestvovanjem na konferencijama i radionicama. Takođe, ostvaruje kvalitetnu komunikaciju i saradnju sa kolegama.

Zadovoljstvo nam je da Izbornom veću Filozofskog fakulteta Univerziteta u Beogradu predložimo da prof. dr Miljana Milojević bude reizabrana u zvanje vanrednog profesora za užu naučnu oblast Opšta filozofija na Odeljenju za filozofiju.

U Beogradu, 23.10.2023.

prof. dr Slobodan Perović

redovni profesor Filozofskog fakulteta

Univerziteta u Beogradu

prof. dr Voin Milevski

vanredni profesor Filozofskog fakulteta

Univerziteta u Beogradu

dr Boran Berčić

redovni profesor Filozofskog fakulteta

Sveučilišta u Rijeci